Predkladacia správa

 	Návrh na uzavretie Dohody o statuse misií a predstaviteľov tretích štátov pri Organizácii Severoatlantickej zmluvy (Brusel, 14. 9. 1994) sa predkladá na základe úlohy vyplývajúcej pre ministra zahraničných vecí z uznesenia vlády SR č.133/2003 realizovať v oblasti svojej pôsobnosti záväzky obsiahnuté v časovom pláne plnenia reforiem, ktoré sa Slovenská republika zaväzuje plniť v súvislosti so svojím členstvom v Organizácii Severoatlantickej zmluvy (NATO). Táto dohoda je medzinárodnou zmluvou a súčasťou tzv. právneho „acquis“ Aliancie, ktoré bolo definované v V. kapitole Akčného plánu členstva (Membership Action Plan) a v rámci prístupových rozhovorov s NATO sa dohodlo, že SR sa stane zmluvnou stranou tejto dohody do 6 mesiacov po svojom vstupe do NATO. Dohoda je predkladaná na prerokovanie vládou SR ešte pred nadobudnutím členstva SR v NATO, aj keď k jej podpisu a následnej ratifikácii dôjde až po vstupe SR do NATO. Cieľom tohto postupu je vytvoriť podmienky na možnosť podpisu dohody bez odkladu po uložení ratifikačných listín k Severoatlantickej zmluve.    

 	Zmluvnou stranou dohody sú všetky členské štáty NATO.  Ide o mnohostrannú medzinárodnú zmluvu, ktorej cieľom je zabezpečiť potrebné výsady a imunity pre misie a predstaviteľov tretích (nečlenských) štátov pri Organizácii Severoatlantickej zmluvy. Ide najmä o misie a predstaviteľov štátov, ktoré sú členmi Partnerstva pre mier a Severoatlantickej rady pre spoluprácu. Meritórnym článkom dohody je len článok 2, podľa ktorého štát, v ktorom má Organizácia (NATO) ústredie – Belgicko, poskytne misiám a personálu tretích štátov postavenie, ako má diplomatická misia a jej personál a podobne tiež obvyklé výsady a imunity predstaviteľom tretích štátov na dočasnej misii k Organizácii. 

	Predkladanú dohodu možno považovať za medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb podľa článku 7 ods. 4 Ústavy SR. Preto po jej podpise bude potrebné vyslovenie súhlasu NR SR s dohodou a ratifikácia prezidentom SR. Zároveň gestor navrhuje, aby vláda odporučila NR SR rozhodnúť podľa článku 86 písm. d) ústavy o tom, že dohoda má prednosť pred zákonmi podľa článku 7 ods. 5 ústavy, keďže ju možno pokladať za medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb. 

	Dohoda nebude mať priamy vplyv na štátny rozpočet, rozpočty vyšších územných celkov ani obcí. Dohoda teda nebude mať finančné vplyvy, ekonomické vplyvy, environmentálne vplyvy ani vplyvy na zamestnanosť, preto súčasťou materiálu nie je doložka finančných, ekonomických, environmentálnych vplyvov  a vplyvov na zamestnanosť.

 	Dohoda bude podľa článku 19a Legislatívnych pravidiel vlády prerokovaná Legislatívnou radou vlády SR.